ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τις πράξεις προσώπων που κατέχουν εμπιστευτικές πληροφορίες και τις πράξεις χειραγώγησης της αγοράς (κατάχρηση αγοράς)

2001/0118 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τις πράξεις προσώπων που κατέχουν εμπιστευτικές πληροφορίες και τις πράξεις χειραγώγησης της αγοράς (κατάχρηση αγοράς)

1- ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο COM(2001) 281 τελικό-C5/2001/262-2001/0118(COD)) [1]: // 1 Ιουνίου 2001

[1] ΕΕ C 240 Ε, 28.8.2001 σ. 265.

Ημερομηνία της γνωμοδότησης της Οικονομικής και Κοινωνικής Επιτροπής [2]: // 17 Ιανουαρίου 2002

[2] ΕΕ C 80, 3.4.2002. σ. 61.

Ημερομηνία της γνωμοδότησης του Ευρωπαϊκού Κοινοβουλίου, πρώτη ανάγνωση [3]: // 14 Μαρτίου 2002

[3] EE C ..., ..., σ. ...

Ημερομηνία της υιοθέτησης της κοινής θέσης [4] : // 19 Ιουλίου 2002

[4] EE C ..., ..., σ. ...

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Σκοπός της προτεινόμενης οδηγίας είναι να εξασφαλίσει την ακεραιότητα των ευρωπαϊκών χρηματοπιστωτικών αγορών, να καθορίσει και να θέσει σε εφαρμογή κοινά πρότυπα καταπολέμησης των καταχρηστικών πρακτικών σε όλη την Ευρώπη και να ενισχύσει την εμπιστοσύνη των επενδυτών στις αγορές αυτές.

Οι αγορές κινητών αξιών διαδραματίζουν στην ΕΕ όλο και σημαντικότερο ρόλο στη χρηματοδότηση των επιχειρήσεων και της οικονομίας στο σύνολό της. Η αποτίμηση της αξίας των τίτλων διαδραματίζει σημαντικό ρόλο στον καθορισμό του κόστους και του όγκου της πιστωτικής αγοράς και της κατάλληλης εγγυητικής κάλυψης των τραπεζικών δανείων. Οι ταχέως αναπτυσσόμενες επιχειρήσεις εξαρτώνται από την αποτελεσματικότητα και τη διαφάνεια των χρηματοπιστωτικών αγορών για την άντληση κεφαλαίων. Πράγματι, η ομαλή λειτουργία των χρηματοπιστωτικών αγορών και η εμπιστοσύνη του κοινού σε αυτές αποτελούν απαραίτητες προϋποθέσεις για διαρκή οικονομική ανάπτυξη και ευημερία. Οι καταχρηστικές πρακτικές στην αγορά δεν αυξάνουν μόνο το κόστος χρηματοδότησης των εταιρειών, αλλά επηρεάζουν επίσης αρνητικά την ακεραιότητα των χρηματοπιστωτικών αγορών και την εμπιστοσύνη του κοινού στις συναλλαγές σε κινητές αξίες και σε παράγωγα μέσα. Οι πρακτικές αυτές αποθαρρύνουν τους νέους επενδυτές και μπορούν να έχουν σοβαρές συνέπειες θέτοντας έτσι σε κίνδυνο την οικονομική ανάπτυξη και την ευρωπαϊκή οικονομική πολιτική. Πρόσφατα γεγονότα στις Ηνωμένες Πολιτείες έχουν δείξει πόσο σημαντικές είναι αυτές οι παράμετροι.

Το ευρωπαϊκό νομοθετικό πλαίσιο που προστατεύει σήμερα την ακεραιότητα της αγοράς είναι ελλιπές:

- Σε ευρωπαϊκό επίπεδο, δεν υπάρχουν κοινές διατάξεις για την καταπολέμηση της χειραγώγησης της αγοράς. Η οδηγία για τις πράξεις προσώπων τα οποία είναι κάτοχοι εμπιστευτικών πληροφοριών (89/592/ΕΟΚ) [5] περιορίζεται στην απαγόρευση της καταχρηστικής χρήσης εμπιστευτικών πληροφοριών.

[5] EΕ L 334 της 18.11.89, σ. 30-32.

- Σε επίπεδο κρατών μελών, οι κανόνες σχετικά με την κατάχρηση της αγοράς ποικίλλουν πολύ μεταξύ τους. Οι νομικές υποχρεώσεις διαφέρουν σε κάθε εθνική έννομη τάξη.

Για να εξασφαλιστεί η αποτελεσματική προστασία των ενοποιημένων ευρωπαϊκών χρηματοπιστωτικών αγορών, απαιτείται ένα κοινό νομοθετικό πλαίσιο για την πρόληψη, τη διαπίστωση και τη διερεύνηση των περιπτώσεων χειραγώγησης της αγοράς και την επιβολή κυρώσεων. Το πλαίσιο αυτό πρέπει να εγγυάται στους συμμετέχοντες στην αγορά ασφάλεια δικαίου ως προς τις έννοιες και την εφαρμογή της νομοθεσίας, δημιουργώντας έτσι ίσους όρους ανταγωνισμού για όλους τους οικονομικούς φορείς σε όλα τα κράτη μέλη.

Οι κυριότεροι στόχοι της οδηγίας είναι :

- η καθιέρωση ενός ευρωπαϊκού συστήματος βάσει των αποτελεσμάτων κατά των καταχρηστικών πρακτικών στην αγορά

- η αποφασιστική τήρηση των αρχών της διαφάνειας και της ίσης μεταχείρισης από μέρους των επαγγελματιών του τομέα,

- η καθιέρωση μιας ενιαίας διοικητικής αρχής σε κάθε κράτος μέλος,

- η θέσπιση ενός ελάχιστου συνόλου εξουσιών για τις διοικητικές αρχές,

- η εισαγωγή διοικητικών κυρώσεων σε κάθε κράτος μέλος,

- η θέσπιση ενός περιεκτικού πλαισίου συνεργασίας μεταξύ των αρμόδιων αρχών.

3- ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

3.1 Γενικά σχόλια επί της κοινής θέσης

Η βελγική και η ισπανική Προεδρία αντιμετώπισαν την πρόταση της Επιτροπής για μια οδηγία για τις πράξεις των κατόχων εμπιστευτικών πληροφοριών και την χειραγώγηση της αγοράς ως θέμα προτεραιότητας. Μετά την έκθεση του Ευρωπαϊκού Κοινοβουλίου (πρώτη ανάγνωση) στις 14 Μαρτίου 2002, το Συμβούλιο ECOFIN υιοθέτησε μια κοινή θέση στις 19 Ιουλίου 2002. Η Ευρωπαϊκή Επιτροπή είναι σε θέση να αποδεχθεί την κοινή θέση. Στο Ευρωπαϊκό Συμβούλιο της ΒΑΡΚΕΛΩΝΗΣ, οι αρχηγοί κρατών και κυβερνήσεων ζήτησαν την έκδοση της οδηγίας μέχρι τα τέλη του τρέχοντος έτους.

3.2 Συγκεκριμένα σχόλια επί των μεμονωμένων διατάξεων

- Προοίμιο

Οι αιτιολογικές σκέψεις 6, 9, 40 και 41 ενσωματώνουν τις τροποποιήσεις του Ευρωπαϊκού Κοινοβουλίου (τροποποιήσεις 1, 2 εν μέρει, 16, 17 και 69 ) για τη διαδικασία επιτροπολογίας. Οι αιτιολογικές σκέψεις 34 και 35 συμφωνούν με τις τροποποιήσεις του Ευρωπαϊκού Κοινοβουλίου ως προς μια ενιαία αρμόδια αρχή (τροποποιήσεις 11 και 12 ). Οι αιτιολογικές σκέψεις 36 και 37 περιλαμβάνουν τις τροποποιήσεις του Ευρωπαϊκού Κοινοβουλίου ως προς τις κυρώσεις (τροποποιήσεις 13 και 14). Η αιτιολογική σκέψη 38 ενσωματώνει την τροποποίηση του Ευρωπαϊκού Κοινοβουλίου όσον αφορά τη συνεργασία (τροποποίηση 15), η αιτιολογική σκέψη 42 την τροποποίηση του Ευρωπαϊκού Κοινοβουλίου όσον αφορά το σεβασμό των ανθρώπινων δικαιωμάτων (τροποποίηση 18). Η αιτιολογική σκέψη 14 περιλαμβάνει τη γραμμή του Ευρωπαϊκού Κοινοβουλίου όσον αφορά τις τρομοκρατικές επιθέσεις (τροποποίηση 3). Οι αιτιολογικές σκέψεις 22, 23, 24 και 25 ενσωματώνουν τις τροποποιήσεις του Ευρωπαϊκού Κοινοβουλίου όσον αφορά τη διαφάνεια, την ίση μεταχείριση και τα προληπτικά μέτρα (τροποποιήσεις 5, 6 και 78). Οι αιτιολογικές σκέψεις 17, 19 και 29 συμφωνούν με τις τροποποιήσεις του Ευρωπαϊκού Κοινοβουλίου όσον αφορά τις "πράξεις ατόμων που κατέχουν εμπιστευτικές πληροφορίες" (τροποποιήσεις 8, 9 και 77). Η αιτιολογική σκέψη 27 συμφωνεί με τις τροποποιήσεις του Ευρωπαϊκού Κοινοβουλίου όσον αφορά τις περιπτώσεις εξαγοράς (τροποποιήσεις 7 και 30). Η αιτιολογική σκέψη 33 λαμβάνει υπόψη τα βασικά στοιχεία της τροποποίησης του Ευρωπαϊκού Κοινοβουλίου όσον αφορά το εδαφικό πεδίο εφαρμογής της οδηγίας (τροποποίηση 10). Τέλος, η αιτιολογική σκέψη 18 ενσωματώνει την επιθυμία του Ευρωπαϊκού Κοινοβουλίου να περιλάβει τις "προπορευόμενες συναλλαγές" (frontrunning) στο πεδίο εφαρμογής της οδηγίας (τροποποίηση 19, τελευταία φράση).

- Άρθρο 1 παράγραφος 1

Όσον αφορά το γενικό ορισμό των "εμπιστευτικών πληροφοριών" που ισχύει για όλα τα χρηματοπιστωτικά μέσα, η εισαγωγή ενός συγκεκριμένου ορισμού για τα παράγωγα επί βασικών προϊόντων είχε προταθεί από το Ευρωπαϊκό Κοινοβούλιο στην πρώτη ανάγνωση (τροποποίηση 19).

- Άρθρο 1 παράγραφος 2

Όσον αφορά τον ορισμό της "χειραγώγησης της αγοράς", η κοινή θέση λαμβάνει υπόψη την άποψη του Ευρωπαϊκού Κοινοβουλίου (τροποποίηση 79/αναθ.) να μειωθεί το ευρύ πεδίο εφαρμογής ενός βασισμένου στα αποτελέσματα ορισμού με την εισαγωγή δύο σωρευτικών προσδιορισμών αμυντικής φύσεως (νόμιμοι λόγοι και αποδεκτές πρακτικές αγοράς).

Όσον αφορά τον υπο-ορισμό "της διάδοσης ψευδών ή παραπλανητικών ενδείξεων", το Ευρωπαϊκό Κοινοβούλιο (τροποποίηση 79/αναθ.) προτείνει την εισαγωγή των κριτηρίων γνώσης και κέρδους για οποιοδήποτε ενδιαφερόμενο πρόσωπο. Το Συμβούλιο εισήγαγε ένα κριτήριο γνώσης στον ορισμό που αφορά σε οποιοδήποτε πρόσωπο και ένα κριτήριο κέρδους ειδικά για τους δημοσιογράφους. Επομένως, οποιαδήποτε πιθανή απαλλαγή για τους δημοσιογράφους από τα κράτη μέλη, όπως είχε αρχικά προταθεί στο άρθρο 5, παραλείπεται. Η Επιτροπή θεωρεί ότι ο συμβιβασμός αυτός ανταποκρίνεται πλήρως στον στόχο της τροποποίησης του Ευρωπαϊκού Κοινοβουλίου.

Η κοινή θέση λαμβάνει επίσης υπόψη την τροποποίηση του Ευρωπαϊκού Κοινοβουλίου (τροποποιήσεις 79/αναθ. και 74) ενσωματώνοντας τον αρχικά προσαρτημένο κατάλογο μη λεπτομερών παραδειγμάτων χειραγώγησης της αγοράς στο ίδιο στο άρθρο.

- Άρθρο 1 παράγραφος 3

Όσον αφορά τον ορισμό των "χρηματοπιστωτικών μέσων", η κοινή θέση λαμβάνει υπόψη την άποψη του Ευρωπαϊκού Κοινοβουλίου (τροποποιήσεις 23 και 73) να ενσωματωθεί ο αρχικά προσαρτημένος κατάλογος χρηματοπιστωτικών μέσων στο ίδιο το άρθρο και να επεκταθεί σε οποιοδήποτε χρηματοπιστωτικό αναγνωριστεί μελλοντικά σε μια οργανωμένη αγορά.

- Άρθρο 1 παράγραφος 5

Η κοινή θέση λαμβάνει κατά ένα μεγάλο μέρος υπόψη την άποψη του Ευρωπαϊκού Κοινοβουλίου σχετικά με τον ορισμό των "αποδεκτών πρακτικών της αγοράς" (τροποποίηση81).

- Άρθρο 1 παράγραφοι 6 και 7

Η κοινή θέση ενσωματώνει την εισαγωγή από το Ευρωπαϊκό Κοινοβούλιο ενός ορισμού "του προσώπου" και της "αρμόδιας αρχής" (τροποποιήσεις 24 και 25).

- Τελική φράση του άρθρου 1

Η κοινή θέση σέβεται πλήρως τις επιθυμίες του Ευρωπαϊκού Κοινοβουλίου σχετικά με την επιτροπολογία (τροποποίηση 86).

- Άρθρο 2

Μετά τα γεγονότα της 11ης Σεπτεμβρίου, η κοινή θέση περιλαμβάνει στον κύκλο των "κυριότερων κατόχων εμπιστευτικών πληροφοριών" και τα πρόσωπα που αναπτύσσουν εγκληματικές δραστηριότητες, όπως υποστήριξε το Ευρωπαϊκό Κοινοβούλιο στην πρώτη ανάγνωση (τροποποίηση 28).

Η κοινή θέση, συμφωνεί με την τροποποίηση του Ευρωπαϊκού Κοινοβουλίου (τροποποιήσεις 27 και 29), συμπεριλαμβάνει τις προσπάθειες και επιτρέπει την απαλλαγή των συναλλαγών που πραγματοποιούνται εις εκπλήρωση απαιτητής υποχρέωσης όταν αυτή απορρέει από συμφωνία συναφθείσα πριν από την απόκτηση της εμπιστευτικής πληροφορίας. Η Επιτροπή θεωρεί ότι η προσθήκη αυτή θα συμβάλλει στον σαφή διαχωρισμό μεταξύ νόμιμων συναλλαγών και απαγορευμένων συναλλαγών διεξαγόμενων βάσει εμπιστευτικών πληροφοριών.

- Άρθρα 3, 4 και 5

Τα άρθρα 3, 4 και 5 ενσωματώνουν τροποποιήσεις του Ευρωπαϊκού Κοινοβουλίου (τροποποιήσεις 31, 32, 33 και 34).

- Άρθρο 6 παράγραφος 1

Προκειμένου να μειωθεί το ευρύ πεδίο των εμπιστευτικών πληροφοριών που πρέπει να ανακοινώνουν οι εκδότες χρηματοπιστωτικών μέσων, η κοινή θέση περιορίζει την υποχρέωση στις πληροφορίες που αφορούν άμεσα τους εν λόγω εκδότες (τροποποίηση 35).

Η κοινή θέση εισάγει επίσης την τροποποίηση του Ευρωπαϊκού Κοινοβουλίου (τροποποίηση 36) σχετικά με τη δημοσίευση εμπιστευτικών πληροφοριών στην ιστοσελίδα των εκδοτών.

- Άρθρο 6 παράγραφος 2

Όσον αφορά την καθυστέρηση της δημοσιοποίησης εμπιστευτικών πληροφοριών, το Συμβούλιο αποφάσισε να ακολουθήσει εν μέρει την τροποποίηση του Ευρωπαϊκού Κοινοβουλίου (τροποποίηση 41) σχετικά με την ενημέρωση της αρμόδιας αρχής από τον εκδότη σχετικά με την καθυστέρηση αυτή. Το Ευρωπαϊκό Κοινοβούλιο είχε ζητήσει την υποχρεωτική ενημέρωση της αρμόδιας αρχής για την καθυστέρηση. Αντ' αυτού, η κοινή θέση αφήνει στα κράτη μέλη τη διακριτική ευχέρεια να προβλέψουν τα ίδια την εν λόγω ενημέρωση. Η Επιτροπή θεωρεί ότι πρόκειται για έναν ικανοποιητικό συμβιβασμό μεταξύ των επιθυμιών του Ευρωπαϊκού Κοινοβουλίου και της αρχικής πρότασης της Επιτροπής (καμία διάταξη ως προς την πτυχή αυτή).

- Άρθρο 6 παράγραφος 3

Η κοινή θέση συμφωνεί με τις τροποποιήσεις του Ευρωπαϊκού Κοινοβουλίου (τροποποιήσεις 37 και 38), διευκρινίζει τη μη εφαρμογή του κανόνα της επιλεκτικής δημοσιοποίησης και παραλείπει την αρχικά προταθείσα απαλλαγή για τους οργανισμούς αξιολόγησης της πιστοληπτικής ικανότητας. Η Επιτροπή θεωρεί ότι οι αλλαγές αυτές συνιστούν βελτίωση έναντι της αρχικής πρότασης.

- Άρθρο 6 παράγραφος 4

Η κοινή θέση λαμβάνει σε μεγάλο βαθμό υπόψη την τροποποίηση του Ευρωπαϊκού Κοινοβουλίου όσον αφορά την υποχρεωτική δημοσιοποίηση των συναλλαγών διευθυντικών στελεχών που αφορούν χρηματοπιστωτικά μέσα της εταιρείας τους (τροποποίηση 40).

- Άρθρο 6 παράγραφος 5

Συμφωνώντας με το Ευρωπαϊκό Κοινοβούλιο (τροποποίηση 85), η κοινή θέση εισήγαγε τη δυνατότητα για τα κράτη μέλη να λαμβάνουν υπόψη συγκεκριμένες κανονιστικές ρυθμίσεις (συμπεριλαμβανομένης της αυτορρύθμισης) ούτως ώστε να εξασφαλισθεί αμεροληψία στην παρουσίαση της έρευνας και τη δημοσιοποίηση των συμφερόντων ή συγκρούσεων συμφερόντων.

- Άρθρο 6 παράγραφος 6

Η κοινή θέση λαμβάνει υπόψη την αρχή μιας τροποποίησης του Ευρωπαϊκού Κοινοβουλίου (τροποποίηση 80) όσον αφορά τα διαρθρωτικά μέτρα που λαμβάνονται από τους φορείς της αγοράς ενάντια στις καταχρηστικές πρακτικές. Εντούτοις, δεν υπάρχει πλέον καμία υποχρέωση ως προς το αποτέλεσμα (μόνο υποχρέωση ως προς τα μέσα). Η Επιτροπή αρχικά δεν είχε προτείνει παρόμοια διάταξη. Εντούτοις, θεωρεί ότι πρόκειται για έναν ικανοποιητικό συμβιβασμό δεδομένου ότι οι φορείς της αγοράς δεν μπορούν να εγγυηθούν εκ των προτέρων ότι δεν θα υπάρξει κατάχρηση αγοράς.

- Άρθρο 6 παράγραφος 7

Η κοινή θέση ενσωματώνει την τροποποίηση του Ευρωπαϊκού Κοινοβουλίου (τροποποίηση 43) όσον αφορά την εισαγωγή μιας γενικής ρήτρας παρέμβασης των αρμόδιων αρχών ούτως ώστε να εξασφαλιστεί η ορθή ενημέρωση του κοινού. Η Επιτροπή θεωρεί ότι η εισαγωγή της ρήτρας αυτής θα αυξήσει τα πρότυπα διαφάνειας για τους συμμετέχοντες στην αγορά.

- Άρθρο 6 παράγραφος 8

Η κοινή θέση ακολουθεί εν μέρει την τροποποίηση 82 του Ευρωπαϊκού Κοινοβουλίου, με την εισαγωγή της υποχρεωτικής έκδοσης στατιστικών από τα δημόσια ιδρύματα με αντικειμενικό τρόπο. Εντούτοις, η απαίτηση του Ευρωπαϊκού Κοινοβουλίου, όσον αφορά την ίση πρόσβαση σε τέτοιες στατιστικές δεν έχει εισαχθεί ρητά στην κοινή θέση. Η Επιτροπή θεωρεί ότι, μολονότι η κοινή θέση δεν ακολουθεί κατά λέξη την ιδιαίτερη αυτή πτυχή, εντούτοις σέβεται την ουσία της τροποποίησης του Ευρωπαϊκού Κοινοβουλίου.

- Άρθρο 6 παράγραφος 9

Η κοινή θέση παραλείπει την πρόταση της Επιτροπής να απαγορευθεί στους χρηματοπιστωτικούς μεσάζοντες να πραγματοποιούν ύποπτες συναλλαγές. Αντ' αυτού, η κοινή θέση λαμβάνει υπόψη την τροποποίηση του Ευρωπαϊκού Κοινοβουλίου (τροποποίηση 45) για την υποχρεωτική κοινοποίηση των ύποπτων συναλλαγών από μεσάζοντες στην αρμόδια αρχή. Εντούτοις, η Επιτροπή θεωρεί ότι εξακολουθεί να ισχύει ο στόχος της συνεργασίας με τους φορείς της αγοράς στην καταπολέμηση των καταχρηστικών πρακτικών.

- Άρθρο 6 παράγραφος 10

Η κοινή θέση λαμβάνει υπόψη την τροποποίηση του Ευρωπαϊκού Κοινοβουλίου όσον αφορά την επιτροπολογία (τροποποίηση 46).

- Άρθρο 7

Η κοινή θέση ενσωματώνει την τροποποίηση του Ευρωπαϊκού Κοινοβουλίου όσον αφορά την επέκταση της απαλλαγής από την εφαρμογή της οδηγίας, στις τοπικές αρχές όσον αφορά τη διαχείριση του δημόσιου χρέους (τροποποίηση 47).

- Άρθρο 8

Η κοινή θέση λαμβάνει υπόψη την τροποποίηση του Ευρωπαϊκού Κοινοβουλίου όσον αφορά την επιτροπολογία προκειμένου να προσδιοριστεί η εφαρμογή παρεκκλίσεων (safe harbours) (τροποποίηση 48).

- Άρθρο 9

Σύμφωνα με το Ευρωπαϊκό Κοινοβούλιο (τροποποίηση 49), η κοινή θέση εισάγει την απαλλαγή από τη δημοσιοποίηση εμπιστευτικών πληροφοριών για τους εκδότες που δεν έχουν ζητήσει ή εγκρίνει την εισαγωγή των τίτλων τους προς διαπραγμάτευση στην αγορά ενός κράτους μέλους. Η Επιτροπή αναγνωρίζει ότι είναι δύσκολο να απαιτηθεί από μη εισηγμένους εκδότες να συμμορφωθούν εθελοντικά σε αυστηρούς κανόνες δημοσιοποίησης.

- Άρθρο 10

Σύμφωνα με το Ευρωπαϊκό Κοινοβούλιο (τροποποίηση 50), η κοινή θέση διευκρινίζει το εδαφικό πεδίο εφαρμογής των εξουσιών των αρμόδιων αρχών.

- Άρθρο 11

Η κοινή θέση λαμβάνει υπόψη την τροποποίηση του Ευρωπαϊκού Κοινοβουλίου (τροποποίηση 51) όσον αφορά τις διαβουλεύσεις της αρμόδιας αρχής με τους συμμετέχοντες στην αγορά.

Επιπλέον, η κοινή θέση δηλώνει σαφώς, σύμφωνα με την τροποποίηση του Ευρωπαϊκού Κοινοβουλίου (τροποποίηση 51), ότι η δικαιοδοσία των δικαστικών αρχών δεν επηρεάζεται από το πεδίο εφαρμογής της οδηγίας.

Η Επιτροπή θεωρεί ότι οι διευκρινίσεις αυτές δεν απέχουν από την αρχική της πρόταση.

Η κοινή θέση δεν ακολουθεί ρητά τη διατύπωση της τροποποίησης του Ευρωπαϊκού Κοινοβουλίου (τροποποίηση 51) περί επαρκούς χρηματοδότησης των αρμόδιων αρχών. Εντούτοις, η Επιτροπή θεωρεί ότι η ουσία της τροποποίησης αυτής έχει διατηρηθεί χάρη σε σχετική δήλωση του Συμβουλίου στα πρακτικά. [6]

[6] "Το Συμβούλιο δηλώνει ότι η δημιουργία ενός αποτελεσματικού συστήματος επίβλεψης των αγορών τίτλων απαιτεί τη διάθεση επαρκών πόρων στις αρμόδιες αρχές ούτως ώστε να έχουν τη δυνατότητα να φέρουν σε πέρας τα νόμιμα καθήκοντά τους".

- Άρθρο 12

Η κοινή θέση αναφέρει ότι οι εξουσίες ελέγχου και έρευνας της αρμόδιας αρχής μπορούν να ανατεθούν σε άλλες οντότητες ή αρχές, σύμφωνα με μια τροποποίηση του Ευρωπαϊκού Κοινοβουλίου (τροποποίηση 52).

Η κοινή θέση προσθέτει, σύμφωνα με το Ευρωπαϊκό Κοινοβούλιο (τροποποίηση 53), δύο εξουσίες σε σύγκριση με την αρχική πρόταση της Ευρωπαϊκής Επιτροπής: την εξουσία της λήψης ασφαλιστικών μέτρων και την εξουσία της αναστολής της διεξαγωγής συναλλαγών. Συμφωνεί επίσης με τις τροποποιήσεις του Ευρωπαϊκού Κοινοβουλίου 54, 55, 56 και 57.

Η Επιτροπή θεωρεί ότι οι προσθήκες αυτές ενισχύουν την αρχική της πρόταση.

- Άρθρο 13

Η κοινή θέση ενσωματώνει το πνεύμα της τροποποίησης του Ευρωπαϊκού Κοινοβουλίου αριθ. 59.

- Άρθρο 14

Σύμφωνα με το Ευρωπαϊκό Κοινοβούλιο (τροποποίηση 60), η κοινή θέση διευκρινίζει ότι τα κράτη μέλη εξακολουθούν να μπορούν να επιβάλουν ποινικές κυρώσεις, αλλά οι κυρώσεις αυτές δεν εξετάζονται από την οδηγία (αρχή της επικουρικότητας).

Ακολουθώντας μια τροποποίηση του Ευρωπαϊκού Κοινοβουλίου (τροποποίηση 61), η κοινή θέση καλεί την Επιτροπή να συντάξει έναν ενημερωτικό κατάλογο διοικητικών μέτρων και κυρώσεων. Η Επιτροπή θεωρεί ότι ένας τέτοιος κατάλογος θα μπορούσε να φανεί χρήσιμος για την επίτευξη ομοιογενέστερων ευρωπαϊκών προτύπων.

Σύμφωνα με το Ευρωπαϊκό Κοινοβούλιο (τροποποίηση 62), η κοινή θέση προβλέπει την απαλλαγή από τη δημοσιοποίηση διοικητικών μέτρων ή κυρώσεων εφόσον η δημοσιοποίηση θέτει σε σοβαρό κίνδυνο τις χρηματοπιστωτικές αγορές. Η Επιτροπή φρονεί ότι η τροποποίηση αυτή διατηρεί την ουσία της αρχικής της πρότασης.

- Άρθρο 16

Σε περίπτωση που μια αρμόδια αρχή δεν συνεργαστεί με την αρμόδια αρχή άλλου κράτους μέλους, η κοινή θέση προβλέπει τη συζήτηση της περίπτωσης στο πλαίσιο της Ευρωπαϊκής Επιτροπής Ρυθμιστικών Αρχών των αγορών Κινητών Αξιών (ΕΡΑΚΑ - CESR). Μολονότι η τροποποίηση του Ευρωπαϊκού Κοινοβουλίου (τροποποιήσεις 83 και 84) για την καθιέρωση ενός συστήματος διαιτησίας δεν έχει ληφθεί υπόψη, η Επιτροπή φρονεί ότι η κοινή θέση αντιπροσωπεύει έναν δίκαιο συμβιβασμό που αυξάνει την πίεση στις αρμόδιες αρχές να συμμορφωθούν με τις απαιτήσεις συνεργασίας.

Σύμφωνα με το Ευρωπαϊκό Κοινοβούλιο (τροποποίηση 66), η κοινή θέση διευκρινίζει τη σχέση μεταξύ των αρμόδιων για τις διασυνοριακές περιπτώσεις αρχών. Η Επιτροπή πιστεύει ότι η διευκρίνιση αυτή δύναται να βελτιώσει την αποτελεσματικότητα της διασυνοριακής συνεργασίας μεταξύ των διαφόρων αρμόδιων αρχών.

- Άρθρο 17

Όσον αφορά τη χρήση επιτροπολογίας, η κοινή θέση εισάγει μια τροποποίηση του Ευρωπαϊκού Κοινοβουλίου (τροποποίηση 69) περί μη-τροποποίησης των ουσιαστικών αρχών της οδηγίας μέσω της επιτροπολογίας καθώς επίσης και μια ρήτρα αναθεώρησης μετά τη διεξαγωγή διαβουλεύσεων μεταξύ των τριών θεσμικών οργάνων (τροποποίηση του Ευρωπαϊκού Κοινοβουλίου 70).

- Άρθρο 19

Η κοινή θέση συμφωνεί με την τροποποίηση του Ευρωπαϊκού Κοινοβουλίου (τροποποίηση 71) όσον αφορά τις ρυθμίσεις για τα υπερπόντια ευρωπαϊκά εδάφη.

- Άρθρο 20

Η κοινή θέση ενσωματώνει την τροποποίηση του Ευρωπαϊκού Κοινοβουλίου σχετικά με την ακύρωση ορισμένων κανόνων υφιστάμενων οδηγιών (τροποποίηση 72).

3.3 Νέες διατάξεις που εισάγονται από το Συμβούλιο

- Άρθρο 18

Η κοινή θέση παρατείνει την περίοδο ενσωμάτωσης στην εθνική νομοθεσία από δώδεκα σε δεκαοκτώ μήνες για τα κράτη μέλη. Η Επιτροπή αναγνωρίζει ότι για συνταγματικούς λόγους ορισμένα κράτη μέλη έχουν ανάγκη μια παρατεταμένη περίοδο για την ενσωμάτωση της οδηγίας στην εθνική τους νομοθεσία.

4- ΣΥΜΠΕΡΑΣΜΑ

Η Επιτροπή θεωρεί ότι η κοινή θέση που εγκρίθηκε από το Συμβούλιο στις 19 Ιουλίου 2002 είναι πιστή στους στόχους και το πνεύμα της πρότασης της Επιτροπής της 30ής Μαΐου 2001. Η Επιτροπή θεωρεί επίσης ότι η κοινή θέση ανταποκρίνεται στους κυριότερους προβληματισμούς του Ευρωπαϊκού Κοινοβουλίου και ακολουθεί τα βασικά στοιχεία των τροποποιήσεών του. Εν ολίγοις, η Επιτροπή θεωρεί ότι η κοινή θέση επιτυγχάνει μια καλή ισορροπία. Η Επιτροπή ελπίζει ότι η οδηγία θα μπορέσει να εγκριθεί μέχρι τα τέλη του έτους, σύμφωνα με την προθεσμία που έθεσαν οι αρχηγοί κρατών και κυβερνήσεων στο Ευρωπαϊκό Συμβούλιο της ΒΑΡΚΕΛΩΝΗΣ. Εάν αυτό καταστεί δυνατό, όπως εξάλλου πρέπει, τα "νομικά παράθυρα" στην ευρωπαϊκή νομοθεσία για τις χρηματοπιστωτικές αγορές θα εξαλειφθούν και η εμπιστοσύνη των επενδυτών στις εν λόγω αγορές θα αυξηθεί. Αυτό δεν υπήρξε ποτέ τόσο σημαντικό όσο σήμερα.

Η Επιτροπή, συνεπώς, συνιστά την παρούσα κοινή θέση στο Ευρωπαϊκό Κοινοβούλιο.